POROČILO O IZMENJAVI V GENTU V DRUGEM SEMESTRU 2025/2026
Kako ste bili zadovoljni z izmenjavo in zakaj? 
Z izmenjavo sem bila zelo zadovoljna in mislim, da je to izkušnja, ki jo priporočam vsakemu, ki razmišlja o njej. Prvič sem videla, kako je živeti v tuji državi, s tujo kulturo in tujimi ljudmi. Prav ljudje, ki jih na izmenjavi lahko spoznaš, pa mislim, da so eden najlepših delov celotne izkušnje. Spoznala sem ljudi iz veliko različnih držav in spletla prijateljske vezi, ki jih bom še dolgo cenila. Prav tako mi je bilo zelo všeč mesto Gent in Belgija nasploh.

Ste imeli redna predavanja v angleščini ali samo občasne konzultacije? 
Imela sem redna predavanja v angleščini, ki so večinoma potekala od ponedeljka do četrtka. Zaradi tega smo imeli pogosto podaljšane vikende, ki smo jih lahko izkoristili na različne načine. Nekatera predavanja so bila obvezna, nekatera ne.

Kako bi ocenili kakovost študija? 
Mislim, da je študij na HoGentu kakovosten. Pri različnih predmetih smo delali različne stvari. Nekatera predavanja niso zahtevala sodelovanja študentov, pri drugih je bilo pričakovano sodelovati ves čas. Predvsem je bilo veliko obiskov organizacij, projektnih nalog in skupinskega dela ter kar nekaj samostojnega dela. Izpitno obdobje je potekalo približno 3 tedne, večinoma so bili ustni izpiti. Težavnost mislim, da je primerljiva z našo fakulteto, lahko pa ti nekaj težav povzroči kakovost znanja angleščine.

Kakšni so bili profesorji? 
Profesorji so bili večinoma zelo prijazni, razumevajoči in dostopni. Med domačimi in tujimi študenti niso delali razlik, znali so dobro angleško in se bili pripravljeni prilagajati. Pri vseh predmetih je bilo nekaj skupinskega dela, s katerim so želeli spodbujati povezovanje študentov ter izmenjevanje znanja in izkušenj iz različnih držav. Skušali so predavanja narediti čim bolj zanimiva, kar jim je pri nekaterih predmetih uspevalo bolj, pri drugih nekoliko manj.

Bi kateri predmet/profesorja posebej pohvalili/skritizirali? 
Predmet, ki bi ga izpostavila, je International Social Work. Pri tem predmetu me je motilo več stvari, predvsem pa nenatančna in dvoumna navodila. Od začetka je bilo veliko samostojnega dela – obisk muzejev v Bruslju, sodelovanje na paradah/protestih …, proti koncu pa smo dobili površna navodila za skupinsko delo ter kampanjo, za katero smo imeli dober teden časa. Mislim, da je učni načrt predmeta dobro sestavljen in ponuja veliko zanimivih vsebin in izkušenj, vendar je bila izvedba nekoliko slaba. Zaradi nejasnih navodil in kratkih rokov je predmet pri številnih študentih povzročal precej nepotrebnega stresa.  Vendar sta profesorici na zadnjem predavanju bili odprti do naših kritik in mnenj.

Kakšni so življenjski stroški v primerjavi s temi v Sloveniji? 
Življenjski stroški so nekoliko višji kot v Sloveniji. Pri nakupovanju hrane v trgovinah se mi je zdelo, da so stroški lahko primerljivi s slovenskimi, če nakupuješ v cenejših trgovinah (Okay, Lidl) ter zbiraš cenovno ugodnejše izdelke. Večji strošek predstavljata prehranjevanje v restavracijah in obiskovanje kavarn in barov, saj so bile cene po moji izkušnji precej višje kot v Sloveniji. 

Koliko je treba imeti za namestitev?
Imela sem srečo, saj sem dobila sobo v študentskem domu, a je tudi ta zelo drag. To leto je celotna najemnina – torej za točno en semester – znašala 2375€, kar je 475€ na mesec. Poleg tega je bilo treba plačati 400€ depozita, ki se po koncu izmenjave vrne, če je s sobo vse v redu. Prav zaradi drage namestitve, mislim da Erasmus štipendija zagotovo ne pokrije vseh osnovnih stroškov.

Je ustanova velika? Sprejme veliko tujih študentov?
Fakulteta je precej velika in sestavljena iz več kampusov. Študenti socialnega dela smo bili večino časa na eni lokaciji – v najmanjši stavbi, zato velikosti celotne ustanove pri vsakodnevnem študiju nismo toliko občutili. HoGent sprejme veliko tujih študentov, ki pa ne prihajajo le iz Evrope. V našem razredu je bilo tako na primer 5 študentov iz afriških držav, na ostalih programih pa tudi študentje iz ZDA, Južne Koreje, Mehike … Poleg tega pa je Belgija in tudi Gent sam zelo etnično raznovrsten in tudi zato zelo zanimiv.

Kakšne so možnosti za druženje z domačimi in tujimi študenti? 
Gent je znan kot študentsko mesto, zato je možnosti za druženje z ostalimi študenti veliko. Najlažje menim, da se je povezati z ostalimi, če bivaš v študentskem domu. Tam smo se veliko družili, skupaj kuhali, se pogovarjali in si pomagali. V mojem primeru smo na nadstropju bili sami Erasmus študentje, s katerimi smo se večinoma zelo dobro razumeli. Prav tako lahko ostale Erasmus študente spoznaš na ESN dogodkih, ki jih skozi semester organizirajo kar nekaj. Možnost se je povezati tudi z belgijskimi študenti, npr. na fakulteti v razredu ali študentskem domu. Vendar po mojih izkušnjah niso bili zelo odprti za druženje in so se bolj držali svojih skupin.

Kakšno je mesto? 
Gent se mi je zdel prijetno, varno in zelo zelo lepo mesto. Center mesta je res čudovit in ga ob lepem in toplejšem vremenu obišče tudi veliko turistov. Poleg centra mesta je med mojimi ljubšimi lokacijami v mestu bilo jezero Blaarmeersen ter Citadel park, ki sta bila odlična za takrat, ko se želiš od mesta nekoliko odmakniti. Velika prednost Genta je tudi njegova postavitev, saj lahko od tam z lahkoto potuješ po Belgiji in v sosednje države. Železniške povezave so zelo dobre in sem na ta način obiskala veliko belgijskih mest. V sosednje države pa sem se večinoma odpravila s Flixbusom.

Kako je bilo poskrbljeno za obšolske dejavnosti? 
Za obšolske dejavnosti je dobro poskrbljeno predvsem s strani ESN organizacije, ki je skozi semester organizirala različne dogodke in aktivnosti za Erasmus študente – npr. zabave, izlete, športne aktivnosti … Nekaj dejavnosti pa je nudila tudi fakulteta sama. 

Kaj priporočate študentom, ki nameravajo iti na študij tja? 
Za začetek bi priporočala, da imate pred odhodom privarčevanega čim več denarja. Osnovna Erasmus štipendija po moji izkušnji ne pokrije vseh mesečnih stroškov. Tudi če prejemate državno štipendijo, je dobro imeti nekaj dodatnih prihrankov, predvsem če želite med izmenjavo tudi veliko potovati. Ni prijeten občutek, če imaš proti koncu semestra veliko prostega časa in si želiš še kam odpotovati, vendar za to nimaš več dovolj denarja.
Kljub temu ne priporočam, da vsa potovanja prihranite za konec izmenjave. Čeprav je sprva morda manj privlačno potovati v hladnejšem in deževnem vremenu, čas zelo hitro mine in na koncu lahko ugotovite, da nimate več dovolj časa, da bi obiskali vse kraje, ki ste jih želeli. V Belgiji imajo aprila dva tedna velikonočnih počitnic, ki bi jih vsekakor priporočala izkoristiti za potovanja, če ne pogrešate preveč doma.
Priporočala bi tudi, da zaprosite za sobo v študentskem domu. Če vas ne moti deljenje kopalnice in kuhinje, je študentski dom po mojem mnenju ena najboljših možnosti za bivanje, saj imate tam veliko več priložnosti za spoznavanje drugih študentov in sklepanje prijateljstev.
Za konec pa bi vam položila na srce, da ste čim bolj odprti – do novih izkušenj, novih ljudi in novih dogodivščin. Sprva se pet mesecev v tujini sliši zelo dolgo, vendar čas v resnici zelo hitro mine. Zato recite »da« čim več načrtom, tudi takrat, ko se vam sprva morda ne zdijo najboljši ali ko koga še ne poznate dobro. Prav iz takšnih spontanih situacij lahko nastanejo najlepši spomini.
V primeru vprašanj in dilem v povezavi z izmenjavo v Gentu z veseljem pomagam. 
Lahko me kontaktirate na šolskem elektronskem naslovu : pf55443@student.uni-lj.si

Pija Funtek
